Ifølge politistasjonssjef Brian Jacobsen trapper politiet nå ned vaktholdet ved Sandefjord lufthavn Torp. Siden 15-tiden fredag ettermiddag har politiet hatt forsterket vakthold ved flyplassen.

– Det er ikke noe i det etterforskningsarbeid som er utført i løpet av dagen som kan verifisere eller forsterke den informasjon som kom til politiet, sier Jacobsen.

Har avhørt vitne

Politistasjonssjef Brian Jacobsen. Foto: Philip Hofgaard / NRK

Det er foretatt både taktiske og tekniske undersøkelser etter at det var kommet inn informasjon om at noe skulle skje på flyplassen. Et vitne har vært inne til samtale uten at politiet ønsker å utdype hva som kom fram under disse samtalene.

Selv om politiaksjonen trappes ned, opplyser Jacobsen at politiet vil fortsette å være synlig til stede på flyplassen.

Bombegruppe fra Oslo

– De nasjonale bistandsressursene er sendt fra Oslo til å bistå politiet i Sør Øst politidistrikt, sa Erik Barstad Wilmann i kommunikasjonsavdelingen i Oslo-politiet til NRK fredag ettermiddag.

Bistandsressursene består av blant annet politiets bombegruppe og politihelikopter.

– Politiet har mottatt informasjon som tilsier at politiet ønsker tilstedeværelse på Torp lufthavn Sandefjord i ettermiddag, sa politistasjonssjef i Sandefjord, Brian Jacobsen, til NRK.

Det skal ikke ha vært noen konkret trussel mot flyplassen, og flyplassen har derfor hele tiden vært i ordinær drift.

Gjennomsøkte tog

En person Sandefjords Blad har snakket med sier at flere politifolk gjennomsøkte et tog som stanset ved Torp stasjon og førte en person ut av toget ved 15-tiden fredag.

Ifølge Jacobsen skal denne personen ha blitt avhørt som et vitne.

Politistasjonssjefen sa fredag ettermiddag at de vil holde aksjonen gående til de har fått avklart informasjonen som er kommet inn.

– Enn så lenge er det ingen kritisk situasjon, flyplassen er åpen akkurat nå. Folk er velkomne til flyplassen, sa Jacobsen.

– Når fikk dere denne informasjonen?

– I dag, men jeg kan ikke si mer enn det.

VÆPNET: Politiet står vakt på utsiden av Sandefjord lufthavn Torp. Foto: Magnus Iversen / NRK

Skarpskyttere

Ifølge vitner på stedet var væpna politistyrker på plass ved flyplassens inngangsparti og ved innkjøringen til flyplassen.

STENGT: Politiet kontrollerer innfartsveien til Torp. Foto: Privat

Det skal også ha vært skarpskyttere fra politiet på stedet, ifølge reisende NRK har snakket med.

Både brannvesen, politi og ambulanse var på plass.

Markedssjef på Torp, Tine Kleive Mathiesen sier til NRK at hun ikke kan kommentere saken og henviser til politiet.

Kommunikasjonsrådgiver i PST, Siv Alsén er ikke kjent med det som skjer på Torp og sier lokalt politi må svare på spørsmål fra pressen.